ཟམ་གདོང་རིན་པོ་ཆེས་གསུང་བཤད་གནང་སྐབས།སྤྱིར་བོད་པའི་དཀའ་རྙོག་དེ་ངོས་ཟིན་ཐུབ་དགོས་རྒྱུ་གལ་ཆེན་པོ་ཡིན་པ་དང་།ཕྱི་༡༩༥༩ལོར་ཐོག་མར་སྐྱབས་བཅོལ་དུ་ཡོང་སྐབས་ཕྱི་རྒྱལ་བ་ཚོས་བོད་པའི་དཀའ་རྙོག་གང་ཡིན་གསལ་པོར་ཤེས་ཀྱི་མེད་པ་དང་།དེ་དང་ཆབས་ཅིག་ཏུ་རྒྱ་ནག་མི་མང་སྤྱི་མཐུན་རྒྱལ་ཁབ་ཀྱིས་གཞི་རྒྱ་ཆེ་བའི་དྲིལ་བསྒྲགས་ཀྱི་ལས་འགུལ་ཤུགས་ཆེན་པོ་སྤེལ་བའི་ནང་བོད་པ་བཙན་བྱོལ་བ་ཚང་མ་ལོག་སྤྱོད་པ་དང་།གཡས་ཕྱོགས་པ།མར་ཁེ་སི་དང་ལེ་ཉིན་གྱི་སྤྱི་ཚོགས་རིང་ལུགས་ཀྱི་ལྟ་གྲུབ་ལ་ངོ་རྒོལ་བྱེད་མཁན་ཡིན་པར་བསྒྲགས་ཡོད་སྟབས་མང་པོ་ཞིག་གིས་གུང་ཁྲན་རིང་ལུགས་དང་།སྤྱི་ཚོགས་རིང་ལུགས་ཀྱི་ལྟ་གྲུབ་ལ་ངོ་རྒོལ་བྱེད་མཁན་གྱི་བཟོ་འདྲ་ཞིག་ཡིན་པ་དང་།དེ་ཁས་ལེན་མ་ཐུབ་ཙང་བོད་པ་རྣམས་བོད་ནང་གནས་མ་ཐུབ་པ་དང་།བོད་ཀྱི་དཀའ་རྙོག་དེ་ཆབ་སྲིད་ཀྱི་ལྟ་བའི་འགལ་ཟླ་ཡིན་པ་ལྟ་བུ་ཞིག་ལ་ངོས་འཛིན་བྱེད་མཁན་མང་པོ་བྱུང་སྐོར་དང་།བོད་པའི་དཀའ་རྙོག་དེ་ཆབ་སྲིད་ཀྱི་ལྟ་གྲུབ་ཀྱི་འགལ་ཟླའི་གཞི་རྩ་ཅན་ཞིག་མིན་པ་དེ་གསལ་པོ་མཁྱེན་དགོས་རྒྱུ་གལ་ཆེ་སྐོར།རྒྱ་ནག་གིས་བོད་ཀྱི་རྒྱུན་འཛིན་གྱི་སྐུ་དྲག་ཁག་དང་།ལྷག་པར་དུ་༧རྒྱལ་བ་སྐུ་ཕྲེང་ན་རིམ་གྱི་ཆབ་སྲིད་ཀྱི་སྐུ་དབང་དེ་བཀས་བཀོད་རིང་ལུགས་ཀྱི་རྒྱུན་འཛིན་གྱི་ཐོག་ནས་ཡོང་བ་ཞིག་ཆགས་བསྡད་ཡོད་སྟབས་དེ་འགོ་འཇུག་སློག་ནས་མི་མང་གི་དབང་ཆ་དེ་མི་མང་ལ་སྤྲད་རྒྱུ་བྱས་ཀྱང་དེར་འདོད་པ་མ་ཁེངས་ནས་བོད་པས་གྱེན་ལངས་བྱས་པ་རེད་ཅེས་ལོག་སྤྱོད་པ་ཟེར་ནས་འཁྱོག་བཤད་བྱས་ཏེ།བོད་ཀྱི་དཀའ་རྙོག་དེ་སྲིད་དབང་འཐབ་རྩོད་ཅིག་ཡིན་པར་བརྗོད་ཡོད་ཀྱང་དེ་རྩ་བ་ནས་མིན་པ་གསལ་པོ་ཡིན་སྐོར།གཞན་ཡང་དོན་ཚན་དེ་དང་འབྲེལ་ནས་གསུང་དོན་དུ་༧རྒྱལ་དབང་སྐུ་ཕྲེང་༡༤པ་ཆེན་པོ་མཆོག་གིས་ཆབ་སྲིད་ཀྱི་ཐུགས་འགན་མ་བཞེས་གོང་ནས་བོད་ཀྱི་ཆབ་སྲིད་ཀྱི་གནས་སྟངས་ལ་འགྱུར་བ་གཏོང་དགོས་པ་དང་།དེང་རབས་ཀྱི་མང་གཙོའི་རིང་ལུགས་རྩ་ཁྲིམས་དང་ལྡན་པའི་སྒྲིག་འཛུགས་ཤིག་ཏུ་སྒྱུར་དགོས་པ་དེ་དགུང་ལོ་༡༣༡༤ནས་དགོངས་པ་བཞེས་ཏེ་འབད་བརྩོན་གནང་ཡོད་པ་ཞིག་རེད།དེའི་བདེན་དཔང་ག་རེ་ཡོད་རེད་ཟེར་ན་ཆབ་སྲིད་ཀྱི་སྐུ་དབང་བཞེས་མ་ཐག་ཏུ་ཕྱག་ལས་དང་པོ་དེ་ལས་བཅོས་ལས་ཁུངས་ཟེར་བ་དེ་བཙུགས་གནང་པ་རེད།དེའི་ནང་ལས་ཀ་བྱེད་མཁན་ཚོས་༧རྒྱལ་བ་རིན་པོ་ཆེའི་དགོངས་གཞི་ཇི་མ་ཇི་བཞིན་མ་རྟོགས་ནས་ག་རེ་བྱེད་དགོས་མ་ཤེས་པའི་དཀའ་ངལ་བྱུང་ཡོད་རེད་མ་གཏོགས་༧སྐྱབས་མགོན་རིན་པོ་ཆེ་རང་གི་དགོངས་ཚུལ་ནང་ལ་བོད་པའི་ཆབ་སྲིད་ཀྱི་རང་བཞིན་དེ་ཡང་དག་པའི་མང་གཙོའི་རིང་ལུགས་ལ་སྒྱུར་གནང་རྒྱུའི་དགོངས་གཞི་གཙོ་བོ་དེའི་ཐོག་ནས་ལས་བཅོས་ལས་ཁུངས་བཙུགས་གནང་པ་རེད།རེད་དེ།ལས་བཅོས་ལས་ཁུངས་བཙུགས།༧སྐྱབས་མགོན་རིན་པོ་ཆེས་ཆབ་སྲིད་ཀྱི་སྐུ་དབང་བཞེས་པའི་སྐབས་ལ་བོད་ཕྱེད་ཀ་སྟེ།ཆབ་མདོ་མན་ཆད་རྒྱ་དམར་གྱི་འོག་ལ་ཤོར་ཚར་བ་རེད།དེ་ནས་མི་རིང་བར་བོད་ཡོངས་རྫོགས་དོན་ཚན་༡༧ཟེར་བ་དེའི་འོག་ལ་ཚུད་ནས་ལམ་ལྷོངས་མ་བྱུང་བ་ཞིག་རེད།ཅེས་གསུངས་སོང་།